Undskyld, Afghanistan: Prisen på civiles liv

Hvad er en afghansk familiefar værd, hvis man skal gøre hans værdi op i kroner og øre? Og er han mere værd end en kvinde? Som beskrevet i historien 'Det tredje våben', var det netop det spørgsmål, danske soldater sad med, da de udbetalte erstatning – eller såkaldt kulance – til de afghanere, der havnede i skudlinjen mellem danske soldater og Taleban.

Inspireret af det amerikanske medie The Intercept søgte Information i starten af marts aktindsigt i det danske militærs udbetalinger af erstatning for skader på bygninger, marker og uskyldige mennesker i Afghanistan.

Dokumenterne, Information modtog, omfatter millioner af kroner, som blev udbetalt til lokale afghanere. De mistede alt fra frugttræer til femårige døtre. Erstatninger for trivielle ting som vægge og majs står bogført i samme spalter som mennesker, der mistede livet eller blev skudt gennem kinden. Alligevel omfatter materialet ikke alle de erstatninger, danske officerer udbetalte i løbet af otte år i Helmand.

Denne liste er derfor kun et lille udpluk af de skader, Danmark påførte Afghanistans civilbefolkning.